
Szélestörzsű utasszállító repülőgépek üzemeltetési költségeinek vizsgálata

Kulcsszavak: repülőgép;közlekedés;üzemeltetés
2023-ban már számtalan opció közül választhatunk, ha egy tetszőleges nagyságú útvonalra szeretnénk repülőgépet választani. A keskeny és szélestörzsű repülőgépek változatai különböző konfigurációkkal lehetővé teszik, hogy minden egyes útra
megtaláljuk a megfelelőt. A légitársaságok új repülőgépek vásárlásakor, illetve új járatok kialakításakor több szempontot is figyelembe vesznek, mielőtt elköteleződnek egy típus mellett. Dolgozatomban ezeket az összetevőket fogom megvizsgálni, és arra keresem a választ, hogy különböző távolságú járatok rendszeres üzemeltetéséhez melyik repülőgép típus lesz az optimális többek között a személyzeti, karbantartási és üzemanyag-költségek alapján, valamint, hogy ezen költségek hogyan oszlanak el
utasonként és hogyan alakítják a fajlagos költségek nagyságát. Számításaimat megelőzően a piacon jelenleg elérhető és legnépszerűbb repülőgéptípusokat fogom röviden bemutatni, majd említést teszek a légitársaságok kiadásairól is. Ezt követően egy fiktív légitársaságként fogok először egy menetrendet készíteni a jelenlegi utasforgalmi adatok felhasználásával, különböző útvonalakkal, amelyeket egy darab repülőgéppel szeretnék majd kiszolgálni. Célom, hogy leegyszerűsített számolások segítségével egy helytálló következtetést és eredményt tudjak felmutatni, amely a mai nemzetközi trendekhez is passzol. Az elemzés során több különböző repülőgéptípust fogok összehasonlítani részben az Association of European Airlines (AEA) 1990-ben kiadott dokumentuma alapján, amely konkrét összefüggéseket fogalmaz meg az egyes költség- összetevők számolását illetően. A beruházás, személyzet vagy például az üzemanyag költségeit pedig egyéb összefüggésekkel, átlagkeresetre és üzemanyagárakra vonatkozó statisztikai adatok segítségével fogom kiszámolni.
A számolások elvégzése után a költségeket egy utasra, illetve utaskilométerre levetítve is meg fogom adni, amivel könnyebben összehasonlíthatóvá válnak a géptípusok, majd a legjobb repülőgép típus kiválasztása a havonta jelentkező üzemeltetési költségek alapján fog megtörténni.



